PATVIRTINTA

Valstybės įmonės ,,Indėlių ir investicijų draudimas” direktoriaus 2019 m. gegužės 10 d. įsakymu Nr. V-88

**INFORMACIJOS APIE PAŽEIDIMUS VALSTYBĖS ĮMONĖJE ,,INDĖLIŲ IR INVESTICIJŲ DRAUDIMAS“ TEIKIMO TVARKOS APRAŠAS**

**I Skyrius**

**BENDROSIOS NUOSTATOS**

1. Informacijos apie pažeidimus valstybės įmonėje ,,Indėlių ir investicijų draudimas“ teikimo tvarkos apraše (toliau – Aprašas) reglamentuojama vidiniu informacijos apie pažeidimus teikimo kanalu (toliau – vidinis kanalas) gautos informacijos apie pažeidimus valstybės įmonėje ,,Indėlių ir investicijų draudimas“ (toliau – IID) teikimo, priėmimo, registravimo, vertinimo ir sprendimų priėmimo tvarka.
2. IID gauta informacija apie pažeidimus priimama, registruojama, vertinama ir asmenų, teikiančių informaciją apie pažeidimus, apsaugos priemonės užtikrinamos Lietuvos Respublikos pranešėjų apsaugos įstatyme, Vidinių informacijos apie pažeidimus teikimo kanalų įdiegimo ir jų funkcionavimo užtikrinimo tvarkos apraše, patvirtintame Lietuvos Respublikos Vyriausybės 2018 m. lapkričio 14 d. nutarimu Nr. 1133 „Dėl Lietuvos Respublikos pranešėjų apsaugos įstatymo įgyvendinimo“ (toliau – Vidinių kanalų tvarkos aprašas), ir Apraše nustatyta tvarka.
3. Apraše vartojamos sąvokos suprantamos taip, kaip jos apibrėžtos Lietuvos Respublikos pranešėjų apsaugos įstatyme ir Vidinių kanalų tvarkos apraše.

**II SKYRIUS**

**INFORMACIJOS APIE PAŽEIDIMUS TEIKIMAS**

1. Apie pažeidimą pranešti vidiniu informacijos apie pažeidimus teikimo kanalu gali bet kuris asmuo, kurį su IID sieja ar siejo darbo santykiai arba sutartiniai santykiai (konsultavimo, rangos, stažuotės, praktikos, savanorystės ir pan.). Informacija apie pažeidimus pateikiama raštu, Asmuo informaciją apie pažeidimą gali pateikti:

4.1. užpildydamas Pranešimo apie pažeidimą formą, nustatytą Vidinių kanalų tvarkos aprašo priede; arba

4.2. laisvos formos dokumente, kuriame:

4.2.1. turi būti nurodyta, kad informacija teikiama vadovaujantis Lietuvos Respublikos pranešėjų apsaugos įstatymu;

4.2.2. turi būti išvardytos konkrečios faktinės aplinkybės, kurios asmeniui leidžia įtarti pažeidimą;

4.2.3. turi būti nurodyta, ar apie pažeidimą kam nors pranešta, ar buvo gautas atsakymas;

4.2.4. gali būti pateikta asmeniui žinoma informacija apie įtariamą pažeidėją (-us) (vardas, pavardė, pareigos);

4.2.5. gali būti pateikta asmeniui žinoma informacija apie pažeidimo liudininką (-us) (vardas, pavardė, pareigos);

4.2.6. gali būti pateikta kita asmeniui žinoma informacija apie pažeidimą, su pažeidimu susiję asmens turimi duomenys, dokumentai arba informacija, kur tokie duomenys ar dokumentai galėtų būti;

4.2.7. gali būti išreikštas pageidavimas informuoti asmenį apie pranešimo apie pažeidimą gavimą IID.

4.2.8. gali būti nurodytas pranešėjo vardas, pavardė, asmens kodas, darbovietė, gyvenamosios vietos adresas arba elektroninio pašto adresas korespondencijai gauti ir kiti duomenys ryšiui palaikyti. Asmuo gali nurodyti, kaip ir kada su juo geriausia susisiekti. Šis papunktis netaikomas, kai laisvos formos dokumentas teikiamas Aprašo 6 punkte nustatyta tvarka.

5. Asmuo užpildytą Pranešimo apie pažeidimą formą ar laisvos formos dokumentą, kuriame pateikiama informacija apie pažeidimą (toliau kartu – pranešimas apie pažeidimą) turi atsiųsti vidiniu kanalu – IID elektroninio pašto adresu pranesimai@idf.lt.

6. Pranešimas apie pažeidimą gali būti anonimiškas (nenurodyti jį teikiančio asmens duomenys (vardas, pavardė, parašas, kontaktiniai duomenys).

7. Pranešime apie pažeidimą prašomi pateikti asmens duomenys reikalingi identifikuoti asmeniui sprendžiant klausimą dėl pranešėjo statuso jam suteikimo ir saugomi ne trumpiau kaip trejus metus nuo jų gavimo dienos.

**III SKYRIUS**

**PRANEŠIMŲ APIE PAŽEIDIMUS PRIĖMIMAS IR REGISTRAVIMAS**

8. Pranešimą apie pažeidimą IID Elektroninėje dokumentų valdymo sistemoje, skirtoje dokumentų valdymui užtikrinti, užregistruoja tą pačią darbo dieną, kai vidiniu kanalu gauna pranešimą, kompetentingas subjektas, kuris vienintelis turi prieigą prie 5 punkte nurodyto elektroninio pašto.

9. Bet kuris IID darbuotojas, gavęs pranešimą apie pažeidimą savo darbinio elektroninio pašto adresu, privalo jį nedelsdamas, bet ne vėliau kaip per 2 darbo dienas nuo pranešimo gavimo dienos, persiųsti gautą pranešimą apie pažeidimą į vidinį kanalą – IID elektroninio pašto adresu pranesimai@idf.lt ir ištrinti savo elektroninio pašto dėžutėje visą su pranešimu susijusią informaciją.

10. Kai pranešimą apie pažeidimą pateikęs asmuo pageidauja, kad jis būtų informuotas apie IID gautą jo pranešimą apie pažeidimą, kompetentingas subjektas išsiunčia informaciją asmeniui apie jo pranešimo apie pažeidimą gavimo faktą ne vėliau kaip kitą darbo dieną po vidiniu kanalu gauto pranešimo apie pažeidimą gavimo dienos jo nurodytu elektroninio pašto ar kitais adresais.

11. Kompetentingas subjektas pasirūpina, kad su informacija, pateikta pranešime apie pažeidimą, ir pranešimą apie pažeidimą pateikusio asmens duomenimis negalėtų susipažinti IID darbuotojai, kurie pagal atliekamas funkcijas turi arba galėtų turėti prieigą prie asmens, pateikusio pranešimą apie pažeidimą, pateiktos informacijos, tačiau nėra pasirašę konfidencialumo pasižadėjimo, kurio forma nustatyta šio Aprašo priede.

12. IID darbuotojai, kuriems pagal pareigas tapo žinomi asmens, pateikusio pranešimą apie pažeidimą, asmens duomenys arba pranešime apie pažeidimą pateikta informacija, privalo užtikrinti informacijos ir asmens duomenų konfidencialumą darbo IID laikotarpiu, taip pat perėjus dirbti į kitas pareigas arba pasibaigus darbo santykiams. Už šių bei kitų Aprašo nuostatų pažeidimą IID darbuotojams taikoma įstatymuose numatyta atsakomybė.

**IV skyrius**

**INFORMACIJOS APIE PAŽEIDIMUS VERTINIMAS, SPRENDIMŲ PRIĖMIMAS**

13. Kompetentingas subjektas, gavęs pranešimą apie pažeidimą, vertina jo formalią pateikimo atitiktį Lietuvos Respublikos pranešėjų apsaugos įstatyme, Vidinių kanalų tvarkos apraše, Apraše nustatytai tvarkai ir užtikrina, kad ne vėliau kaip per 5 darbo dienas nuo pranešimo apie pažeidimą gavimo Vidinių kanalų tvarkos aprašo 23 punkte nustatyta tvarka pranešimą apie pažeidimą pateikęs asmuo jo nurodytu elektroninio pašto ar kitais adresais būtų informuotas (jeigu įmanoma), ar:

13.1. pranešimas apie pažeidimą bus nagrinėjamas IID – tiriama jame pateikta informacija apie pažeidimą ir apie priimtą sprendimą asmuo, pateikęs pranešimą apie pažeidimą, bus informuotas;

13.2. pranešimas apie pažeidimą persiųstas kompetentingai institucijai (esant Lietuvos Respublikos pranešėjų apsaugos įstatymo 7 straipsnyje nurodytiems pagrindams);

13.3. pranešimas apie pažeidimą paliktas nenagrinėtas – netiriama jame pateikta informacija apie pažeidimą (esant Lietuvos Respublikos pranešėjų apsaugos įstatymo 6 straipsnio 7 dalyje nurodytiems pagrindams).

14. Jei asmuo, pateikęs pranešimą apie pažeidimą, negavo informacijos dėl savo pateikto pranešimo apie pažeidimą arba IID nebuvo imtasi veiksmų reaguojant į pateiktą pranešimą apie pažeidimą, jis, vadovaudamasis Lietuvos Respublikos pranešėjų apsaugos įstatymo 4 straipsnio 3 dalies 4 punktu ir Vidinių kanalų tvarkos aprašo 26 punktu, turi teisę tiesiogiai kreiptis į kompetentingą instituciją – Lietuvos Respublikos prokuratūrą ir jai pateikti pranešimą apie pažeidimą.

**V Skyrius**

**BAIGIAMOSIOS NUOSTATOS**

15. Dokumentai, susiję su Aprašo nuostatų įgyvendinimu, saugomi Lietuvos Respublikos dokumentų ir archyvų įstatymo ir jo įgyvendinamųjų teisės aktų nustatyta tvarka ir terminais – dokumentai, susiję su šio Aprašo nuostatų įgyvendinimu, saugomi vadovaujantis IID dokumentacijos planu.

16. Siekiant užtikrinti tinkamą Lietuvos Respublikos pranešėjų apsaugos įstatymo nuostatų įgyvendinimą IID, asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL 2016 L 119, p. 1) ir Lietuvos Respublikos asmens duomenų teisinės apsaugos įstatymu.

17. Kompetentingas subjektas teikia konsultacijas IID direktoriui Lietuvos Respublikos pranešėjų apsaugos įstatymo įgyvendinimo klausimais, padeda užtikrinti vidinių kanalų IID įdiegimą ir veikimą.

18. Kompetentingas subjektas kartą per metus IID direktoriui pateikia ataskaitą (kiekvienais metais iki sausio 31 d.) apie pranešimus apie pažeidimus, o IID interneto svetainės skiltyje „Korupcijos prevencija“ skelbia apibendrintus ir nuasmenintus statistinius duomenis apie pranešimų apie pažeidimus skaičių, jų vertinimo rezultatus, apibendrintą ir nuasmenintą informaciją apie pažeidimus, kurie buvo atskleisti remiantis asmenų pateiktais pranešimais apie pažeidimus.

19. Už Aprašo nuostatų laikymosi priežiūrą ir jose reglamentuotų nuostatų vykdymo kontrolę bei periodišką, ne rečiau kaip kartą per 1 metus (kiekvienais metais iki sausio 31 d.), Aprašo peržiūrėjimą atsakingas kompetentingas subjektas, kuris, įvertinęs Aprašo taikymo praktiką, esant poreikiui, inicijuoja Aprašo atnaujinimą.

\_\_\_\_\_\_\_\_\_\_\_\_\_\_\_\_

Informacijos apie pažeidimus administravimo valstybės įmonėje ,,Indėlių ir investicijų draudimas“ tvarkos aprašo

priedas

**(Konfidencialumo pasižadėjimo forma)**

**KONFIDENCIALUMO PASIŽADĖJIMAS**

2019 m. d.

Vilnius

Aš, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_,

 (*administracijos padalinio ir pareigų pavadinimas, vardas ir pavardė*)

1. Suprantu, kad, atlikdamas (-a) savo pareigas valstybės įmonėje ,,Indėlių ir investicijų draudimas“ (toliau – IID), turėsiu prieigą prie informacijos apie asmenis, kuriems vadovaujantis Lietuvos Respublikos pranešėjų apsaugos įstatymu taikomas reikalavimas užtikrinti konfidencialumą.

2. Žinau, kad konfidencialią informaciją sudaro asmens, Lietuvos Respublikos pranešėjų apsaugos įstatymo nustatyta tvarka pateikusio pranešimą apie pažeidimą, duomenys ir kita jį tiesiogiai ar netiesiogiai identifikuoti leidžianti informacija.

3. Pasižadu užtikrinti konfidencialumą ir neatskleisti, neperduoti informacijos, kuriai pagal Lietuvos Respublikos pranešėjų apsaugos įstatymą taikomas reikalavimas užtikrinti konfidencialumą, nė vienam asmeniui, kuris nėra įgaliotas naudotis šia informacija, tiek IID, tiek už jos ribų. Taip pat pasižadu pranešti savo tiesioginiam vadovui apie bet kokią pastebėtą ar sužinotą situaciją, kuri gali kelti grėsmę tokios informacijos saugumui ir konfidencialumui užtikrinti.

4. Žinau, kad šis pasižadėjimas galios visą mano darbo laiką IID, taip pat perėjus dirbti į kitas pareigas arba pasibaigus darbo santykiams.

5. Esu susipažinęs (-usi) su Lietuvos Respublikos pranešėjų apsaugos įstatyme ir jo įgyvendinamuosiuose teisės aktuose nustatytais pranešėjų apsaugos reikalavimais.

6. Esu įspėtas (-a), kad, pažeidęs (-usi) šį pasižadėjimą, turėsiu atsakyti pagal teisės aktus, reglamentuojančius atsakomybę už pranešėjų apsaugos reikalavimų pažeidimą.

\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_

 *(parašas) (vardas ir pavardė)*

\_\_\_\_\_\_\_\_\_\_\_\_\_\_\_\_